春思
作者：黄庭堅
朝代：宋

paragraphs: 花柳事權輿，東風剛作惡。
啟明動鐘鼓，睡著初不覺。
簡書催秣馬，行路如徇鐸。
看雲野思亂，遇雨春衫薄。
今日非昨日，過眼若飛雹。
光陰行晼晚，吾事益落莫。
閑尋西城道，倚杖俯墟落。
村翁逢寒食，士女飛綵索。
平生感節物，始悟身是客。
搔首念江南，拏船趁鸂鶒。
夷猶揮釣車，清波舉霜鯽。
黄塵化人衣，此計誠已錯。
百年政如此，豈更待經歷。